Na temelju članka 23. Statuta Pučkog otvorenog učilišta Koprivnica (KLASA: 002-03/24-01/1, URBROJ: 2137-80-24-1, od 26.06.2024.) i Odluke o raspisivanju javnog poziva za dodjelu prostora na korištenje udrugama i imenovanju članova Povjerenstva za dodjelu prostora na korištenje udrugama (KLASA: 372-09/25-01/1 URBROJ:2137-80-25-1 od 1.travnja 2025.), ravnateljica Pučkog otvorenog učilišta Koprivnica raspisuje

**Javni poziv za korištenje prostora Pučkog otvorenog učilišta Koprivnica za 2025. godinu**

(1) Pučko otvoreno učilište Koprivnica poziva zainteresirane organizacije civilnog društva da se prijave na Javni poziv za korištenje prostora Pučkog otvorenog učilišta Koprivnica, u skladu s Pravilnikom o dodjeli prostora na korištenje udrugama (u daljnjem tekstu: „Javni poziv“).

(2) Organizacije civilnog društva sukladno ovom Javnom pozivu mogu podnijeti prijavu za korištenje prostora s ciljem izvršenja programa i projekata od interesa za Grad Koprivnicu, prema tabelarnom prikazu kako slijedi:

1. prostor u zgradi „Domoljub“

|  |  |  |  |  |
| --- | --- | --- | --- | --- |
| **REDNI BROJ** | **ADRESA PROSTORA** | **POVRŠINA PROSTORA U M2** | **BROJ SJEDALA** | **CIJENA**  |
| 1. | Dvorana Domoljub, Starogradska 1, Koprivnica | 162 m2 parter | 252 mjesta | **13,27 EUR/dan**  |
| 56 m2 pozornica (ukupna veličina 118 m2) | - | **66,36 EUR/mjesečno** |
| 55,75 m2 balkon | 84 mjesta |

1. prostor u nekretnini na Trgu bana Jelačića 6, danoj na upravljanje POU Koprivnica

|  |  |  |  |  |
| --- | --- | --- | --- | --- |
| **REDNI BROJ** | **ADRESA PROSTORA** | **POVRŠINA PROSTORA U M2** | **BROJ SJEDALA** | **CIJENA (bez PDV)** |
|  | Podrumski prostor u zgradi na Trgu bana Jelačića 6, Koprivnica | 87,75 m2 podrumski prostor | - | **66,36 EUR/mjesečno** |

(3) Programi i projekti od interesa za Grad Koprivnicu u smislu ovog Pravilnika su aktivnosti koje doprinose zadovoljenju potreba i ispunjavanju ciljeva i prioriteta definiranih strateškim i planskim dokumentima Grada Koprivnice i Republike Hrvatske koji se odnose na Grad Koprivnicu i koji podižu kvalitetu života građana grada Koprivnice.

(4) Pravo podnošenja pisane prijave za prostore imaju udruge i druge organizacije civilnoga društva (u daljnjem tekstu: udruge) sa sjedištem na području grada Koprivnice. Pučko otvoreno učilište Koprivnica može dodijeliti prostor udrugama za provedbu programa i projekata iz sljedećih područja djelovanja:

1. Kazalište,

2. Film,

3. Glazba,

4. Obrazovanje,

5. Tehnička kultura,

6. Ostali kulturni, turistički i obrazovni sadržaji.

(5) Prijavu na Javni poziv može podnijeti udruga koja je upisana u Registar neprofitnih organizacija, Registar udruga ili drugi propisani registar zaključno s danom objave ovog Javnog poziva, vodi transparentno financijsko poslovanje u skladu s propisima o računovodstvu neprofitnih organizacija, koja je ispunila ugovorene obveze prema Gradu Koprivnici te svim drugim davateljima financijskih sredstava iz javnih izvora zaključno s 2024. godinom.

Prostori se dodjeljuju na korištenje jednokratno, povremeno i na duže vremensko razdoblje.

Mjesečni najam za dvoranu Domoljub odnosi se na maksimalno 3 korištenja tjedno.

(6) Uvjeti za dodjelu prostora na korištenje koje udruga treba zadovoljiti su:

- udruga mora biti upisana u Registar udruga Republike Hrvatske ili u drugi odgovarajući registar i imati registrirano sjedište u Koprivnici,

- udruga mora biti upisana u Registar neprofitnih organizacija pri Ministarstvu financija

- osobe ovlaštene za zastupanje udruge moraju biti u mandatu,

- statut udruge mora biti usklađen sa Zakonom o udrugama odnosno treba biti pravodobno predan zahtjev za upis promjene statuta nadležnom tijelu,

- udruga mora uredno plaćati doprinose i poreze te druga davanja prema državnom proračunu, proračunu Pučkog otvorenog učilišta Koprivnica i proračunu Grada Koprivnice,

- udruga mora imati organizacijske kapacitete i ljudske resurse za provedbu aktivnosti,

- udruga mora voditi uredno i transparentno financijsko poslovanje u skladu s propisima o računovodstvu neprofitnih organizacija,

- udruga mora provoditi programe i projekte od interesa za Grad Koprivnicu iz članka 2 Pravilnika, odnosno programe i projekte koji će doprinositi razvitku i općem napretku grada Koprivnice te promicati njegov ugled i prepoznatljivost,

- udruga mora imati prikladan način javnog objavljivanja programskog i financijskog izvještaja o radu za proteklu godinu (na mrežnim stranicama udruge, odnosno na drugi odgovarajući način),

- udruga mora imati općim aktom uspostavljen model dobrog financijskog upravljanja i kontrola te način sprječavanja sukoba interesa pri raspolaganju javnim sredstvima,

- da se protiv udruge i osobe ovlaštene za zastupanje udruge i voditelja programa ili projekta ne vodi kazneni postupak i da nije pravomoćno osuđena za prekršaj ili kazneno djelo iz Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ br. 26/15 i 37/21) (u daljnjem tekstu: Uredba) koji predstavljaju razlog za raskid ugovora,

- aktivnosti se moraju provoditi na području grada Koprivnice i korisnici projekta ili programa moraju biti stanovnici grada Koprivnice,

- udruga mora uredno ispunjavati obveze iz svih prethodno sklopljenih ugovora o korištenju prostora i ugovora o financiranju iz proračuna Pučkog otvorenog učilišta Koprivnica, Proračuna Grada Koprivnice i ostalih javnih izvora

- da se udruga statutom opredijelila za obavljanje djelatnosti i aktivnosti kojima promiče uvjerenja i ciljeve koji nisu u suprotnosti s Ustavom i zakonom,

- ako udruga namjerava prostor koristiti u suradnji/partnerstvu s drugom/drugim udrugom/udrugama, partnerski odnos mora trajati duže od jedne godine, a suradnička/partnerska udruga mora ispunjavati uvjete za dodjelu prostora na korištenje

(7) Prijava na Javni poziv mora sadržavati:

1.Obrazac prijave

2. Izjava o partnerstvu (ako je primjenjivo). Ako udruga – prijavitelj namjerava prostor koristiti u suradnji/partnerstvu s drugom/drugim udrugom/udrugama, mora dostaviti obrazac izjave o postojanju partnerskog odnosa dužeg od jedne godine na kojem su potpisi osoba ovlaštenih za zastupanje udruge – prijavitelja i svih partnera te dokumentaciju za suradničku/partnersku udrugu

3. Uvjerenje o nekažnjavanju za osobu ovlaštenu za zastupanje i voditelja programa/projekta da se ne vodi kazneni postupak i da nije pravomoćno osuđena za prekršaj ili kazneno djelo iz Uredbe

4. Potvrdu Porezne uprave da udruga nema dospjelog duga po osnovi javnih davanja o kojima službenu evidenciju vodi Porezna uprava, ne starija od 30 dana od dana objave javnog poziva.

5. Druge dokaze i dokumentaciju o navodima iz prijave udruge (ako je primjenjivo).

Prijava se podnosi isključivo na Obrascu prijave na javni poziv koji je sastavni dio dokumentacije Javnog poziva. Obrazac prijave sadrži osnovne podatke o prijavitelju s opisom dosadašnjeg rada i djelovanja te planom aktivnosti u predstojećem razdoblju i sadrži popis dokumenata koji moraju biti priloženi uz prijavu.

(8) Propisani obrasci prijave Javnog poziva:

1. Obrazac prijave

2. Popis zaposlenih osoba u udruzi

3. Izjava o partnerstvu

Obrasci prijave sastavni su dio dokumentacije poziva i popunjavaju se na računalu

(9) Rok i mjesto podnošenja prijave

Prijave s dokumentacijom podnose se u zatvorenoj omotnici preporučeno zemaljskom poštom, osobno u računovodstvo Pučkog otvorenog učilišta Koprivnica na sljedeću adresu:

**Pučko otvoreno učilište Koprivnica**

**Starogradska 1, 48000 Koprivnica**

**s obaveznom naznakom: „Javni poziv za dodjelu prostora udrugama“**

ili putem elektroničke pošte na adresu: administrator@pou-kop.hr.

Rok za podnošenje prijave je 30 dana od dana objave ovog javnog poziva, odnosno do popunjavanja svih raspoloživih termina. Javni poziv traje do 2.svibnja 2025. godine.

Razmatrat će se samo zahtjevi koji su pravodobno dostavljeni te koji u cijelosti zadovoljavaju propisane uvjete Javnog poziva.

(10) Obrasci koji su sastavni dio dokumentacije Javnog poziva mogu se preuzeti sa stranice https://pou-kop.hr te se popunjavaju na računalu.

Prijava u papirnatom obliku sadržava obvezne obrasce potpisane od strane osobe ovlaštene za zastupanje.. Dokumentacija poslana uz prijavu u elektroničkom obliku također mora biti potpisana..

(11) Prijave koje se neće razmatrati.

Neće biti uzeta u razmatranje prijava na javni poziv:

- koja je dostavljena nakon roka za podnošenje prijava,

- koja ne udovoljava uvjetima za prijavu na javni poziv,

- nije dostavljena na način određen u točki 9. ovoga javnog poziva,

- koja ne sadržava sve tražene podatke i obrasce javnog poziva.

(12) Kriteriji i mjerila za bodovanje pristiglih prijava na natječaj su:

a) Godine aktivnog djelovanja

-za svaku godinu aktivnog djelovanja ……………………………..………….. 1 bod

b) Broj zaposlenika

-do 2 …………………………………………………………………………… 1 bod

-od 3 do 6 ……………………………………………………………………… 3 boda

-7 i više ………………………………………………………………………… 5 bodova

c) Broj članova i/ili volontera

-do 20 …………………………………………………………………………….. 1 bod

-od 21 do 50 ……………………………………………………………………….2 boda

-od 51 do 100 …………………………………………………………………….. 3 boda

-više od 100 ……………………………………………………………………… 5 bodova

d) Neposredan rad s korisnicima usluga

-rad s ciljanim skupinama do 20 korisnika ………………………………….. 5 bodova

-rad s ciljanim skupinama od 21 do 50 korisnika ………………………… 10 bodova

-rad s ciljanim skupinama iznad 50 korisnika ……………………………… 15 bodova

e) Ostvarene financijske potpore za projekte/programe

-iz EU fondova ………………………………………………………………. 6 bodova

-iz državnog proračuna ………………………………………………………. 5 bodova

-iz proračuna grada Koprivnice ……………………………………………… 4 boda

-iz poslovnog sektora ………………………………………………………… 3 boda

-od donatora/sponzora ……………………………………………………… 2 boda

f) Ostvarena priznanja, nagrade, potpore i sl.

-međunarodna …………………………………………………………………... 10 bodova

-državna ………………………………………………………………………….. 8 bodova

-Grada Koprivnice ………………………………………………………………... 6 bodova

-strukovna …………………………………………………………………………2 boda

g) projektne aktivnosti

-do 2 godišnje ………………………………………………………………….. 2 boda

-od 3 do 5 godišnje …………………………………………………………….. 4 boda

-od 5 godina na više …………………………………………………………….. 5 bodova

-projekti od posebnog interesa za grad i građane Koprivnice ………………... 10 bodova

h) ostalo

-mišljenje povjerenstva ……………………………………………………… do 5 bodova

Bodovi ostvareni prema pojedinim kriterijima i mjerilima se zbrajaju.

(13) Na temelju zbroja bodova za svakog prijavitelja, Povjerenstvo utvrđuje Prijedlog liste prvenstva za dodjelu prostora na korištenje koja se objavljuje na internetskoj stranici Pučkog otvorenog učilišta Koprivnica.

(14) Uputa o pravu prigovora

Udruga može podnijeti prigovor na ocjenjivanje i na zaključak o odobrenju.

Prigovori se podnose Pučkom otvorenom učilištu Koprivnica, a Odluku po prigovoru donosi Ravnatelj.

(15) Rok i način objave rezultata Javnoga poziva

Rezultati Javnog poziva bit će objavljeni na internetskoj stranici Pučkog otvorenog učilišta Koprivnica https://pou-kop.hr u roku od osam dana od dana donošenja Odluke o odabiru. Sve udruge koje se prijave na ovaj javni poziv bit će pismenim putem obaviještene o rezultatima prijave.

(16) Na temelju odluke Povjerenstva za dodjelu prostora POU Koprivnica sklapa se ugovor o korištenju prostora. Ako prijavitelj koji je ostvario najviše bodova ne pristupi sklapanju ugovora, Povjerenstvo predlaže Ravnatelju sljedećeg prijavitelja s konačne liste prvenstva.

(17) Odredbe ovog Javnog poziva predstavljaju Upute za prijavitelje u smislu članka 7. Pravilnika o dodjeli prostora na korištenje udrugama.

(18) Sva pitanja vezana uz Javni poziv mogu se postaviti elektroničkim putem, slanjem upita na adresu elektronske pošte: administrator@pou-kop.hr do 2.svibnja 2025. godine.